**Sigurd Eldegard** (født 10. juli 1866 i Årdal, død 30. januar 1950 i Oslo) var en norsk skuespiller, dramatiker, teatersjef og forfatter. Han er særlig kjent som teatersjef på Det norske teatret 1918–20 og for å ha skrevet det første nynorskstykket som ble oppført på Nationaltheatret. Han «tilhører de fremste blant dem som brøytet vei for nynorsk dramatisk diktning og teaterkunst».

Han var av bondeslekt, og faren var i tillegg spelemann og bjørnejeger. Sigurd Eldegard tok artium (1889) og krigsskolen, før han brøt av og begynte som skuespiller ved Christiania Theater i 1891. Fra 1901 var han ved Nationaltheatret, hvor han fortsatte fram til 1931, bare avbrutt av to år som sjef ved Det norske teatret 1918-20. Han giftet seg i 1895 med Mathilde, født Wettre. Han var farbror til spelemannen Sigurd S. Eldegard. 

Han debuterte som forfatter i 1903 med skuespillet *Fossegrimen*, om Myllarguten. Stykket ble oppført på Nationaltheatret i 1905 som det første stykket på landsmål. Han skrev i alt tolv dramaer og tre romaner. Blant dramaene hans finnes både bibelske stykker som *Kong Saul* (1904), nasjonalpatriotiske stykker som *Ei heimkoma* (1906) og *Gamlelandet* (1913), samtidsdrama som *Hemngir* (1914), saga-aktig slektsdrama som *Knivane* (1918) og komedien *Når det kjem, så kjem det* (1923). Det siste stykket ble satt opp på Det Norske Teatret i 1924 som *Bygdefiff* og ble en kassasuksess med over 200 forestillinger. Han skrev også barneteater og stykker for amatøroppsetninger og oversatte flere stykker. Forfatterskapet er blitt karakterisert som «Med den intime kjennskapen han hadde til teatret innanfrå, fekk han ei sikker evne til å byggje opp eit teaterstykke. [Det vart] ofte suksess når teaterstykka hans kom fram på scena; han nådde fram til publikum og skapte ein god og folkeleg kunst».

Han medvirket i noen filmer, blant annet *Kristine Valdresdatter*.

Under krigen var Eldegard medlem av Nasjonal Samling, og hadde under denne tiden en sentral rolle ved Det Norske Teatret. Han ble på grunn av dette ekskludert fra Forfatterforeningen i en periode etter krigen.

Referanser
----------

1. 1 2 3 4   Norsk biografisk leksikon, nbl.snl.no, besøkt 6. august 2017[Hentet fra Wikidata]
2. ↑   www.begravdeioslo.no, besøkt 6. august 2017[Hentet fra Wikidata]
3. ↑  Losnedahl, Kari Gaarder (13. februar 2009). «Sigurd Eldegard» **(norsk)**. Norsk biografisk leksikon. Besøkt 15. mars 2017.
4. ↑  (no) Sigurd Eldegard i Norsk biografisk leksikon
5. ↑  nrk.no Sjur Ingebrigtson Eldegard i Sogn og Fjordane fylkesleksikon
6. ↑  nrk.no Sigurd S.Eldegard i Sogn og Fjordane fylkesleksikon
7. ↑  sffarkiv.no Fossegrimen av Sigurd Eldegard - fyrste teaterstykket på nynorsk på Nationaltheatret[*død lenke*]
8. ↑  digitaltfortalt.no
9. 1 2  Olav A. Loen. *Bygda gav diktarsyn*. Rune forlag, 1970 (ebok)
10. ↑  dagbladet.no Alt om film
11. ↑  Sigurd Eldegard i Allkunne.no
12. ↑  «Friheten 1945.06.14». Norge;Oslo;;Oslo;;;;. s. 2.

Eksterne lenker
---------------

* (en) Sigurd Eldegard – kategori av bilder, video eller lyd på Commons Rediger på Wikidata
* (en) Sigurd Eldegard på Internet Movie Database Rediger på Wikidata

* (no) Sigurd Eldegard hos Sceneweb Rediger på Wikidata

  

Portal: Litteratur

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** BIBSYS **·** VIAF **·** ISNI **·** KulturNav **·** KulturNav
 |